《题竹石送陈有戒重使关西》
明代·杨士奇

骢马碧玉蹄，饰之黄金勒。振鬣嘶青云，汗沟流赤色。

乌台使君廌作冠，绣衣虬髯冰雪颜。大庭亲授五色诏，西出绥抚踰秦关。

长安城中旌节驻，富有欢谣动衢路。豺狼遁迹犬生氂，不断和风送甘澍。

安内攘外职当为，秋高九月行边陲。绥延宁夏濒绝漠，城高兵坚马尽肥。

归朝奏章累十纸，仰契天心天为喜。为臣体国宁顾家，玺书重下歌皇华。

缙绅祖送都门道，雪后飞埃净于扫。丈夫事业在盛年，莫遣麒麟画衰老。

不见渭川竹，可以栽汗青。不见华峰石，可以镌姓名。

功名到手不可让，相期千载传芳声。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。